
1. CONTEXTUL SOCIAL-ECONOMIC AL DESFĂŞURĂRII ALEGERILOR

1.1. O evoluţie economică foarte dinamică

Estonia a fost supranumită, alături de Lituania, unul din “tigrii” din Est ai Europei, având o creştere economică remarcabilă, determinată de asigurarea unui nivel tehnologic ridicat, de o mare deschidere comercială, de un sistem fiscal atractiv şi de existenţa unei forţe de muncă ieftine şi calificate
. Evoluţia economică rapidă a fost influenţată de constituirea unui sistem instituţional eficient care a făcut posibilă aplicarea unor politici liberale, bazate pe rigoare bugetară şi monetară şi, mai ales, pe competitivitate
.

Reformele structurale legate de privatizare, gestionare privată, reorientare economică spre occident au asigurat premisele necesare dezvoltării. Analiştii au apreciat că alternanţele politice nu au modificat, în mod substanţial, opţiunea fermă spre liberalism, însoţit de preocuparea pentru ameliorarea socială, care au constituit obiectul unui consens politic.

În afară de sectoarele strategice, precum energia sau porturile, toate celelalte sectoare sunt privatizate, astfel încât 80% din PIB este creat de sectorul privat. Statul mai dispune de o participare minoritară în telecomunicaţii, transportul aerian şi căile ferate. Producţia de electricitate, aflată în tranziţie, va fi deschisă concurenţei în proporţie de 35%, până în 2009 şi în totalitate, până în anul 2013. Eforturi deosebite au fost depuse în sectorul bancar unde s-a aplicat o politică de supraveghere strictă. Aceste reforme structurale importante vor permite, probabil, intrarea în zona euro până în anul 2010.

În domeniul social s-a realizat o reformă structurală a sistemului de pensii constituit pe trei piloni: sistemul de bază, un fond de pensii prin capitalizare obligatorie şi un fond complementar, opţional. Creşterea economică a Estoniei a fost de 6,2% în 2004 şi de 6-6% în anii următori ajungând, în anul 2006, la 11,5%. Politica limitării deficitelor a dus la un excedent bugetar de 1,7% în 2004.

Stabilitatea sistemului financiar a asigurat o monedă stabilă şi o inflaţie controlată, deşi aceasta a fost motivul neaderării la zona euro în 2007, aşa cum fusese planificat. Sistemul fiscal este considerat deosebit de atractiv pentru că a fost foarte mult simplificat, ceea ce a constituit un factor de dinamizare a întreprinderilor. În Estonia a funcţionat o taxă de impozitare unică de 24% care a scăzut, în trei ani, la 20%. Noul guvern şi-a propus scăderea ei la 18%. Conform politicii actualului guvern, beneficiile reinvestite nu sunt impozitate.

Economia estoniană este considerată cea mai deschisă economie din Est, comerţul exterior fiind deosebit de dezvoltat şi orientat, în proporţie de 75% spre ţările Uniunii Europene
. 

Domeniul noilor tehnologii ale informaţiei şi comunicaţiilor s-a dezvoltat în mod deosebit sub impactul investiţiilor finlandeze,  făcute de mari companii precum  Nokia, Ericsson şi Elcoteq (care are 3600 de angajaţi în Estonia). Sectorul industriei lemnului este cel mai dezvoltat. Suedia şi Finlanda reprezintă 70% din totalul investitorilor străini în Estonia.

Ministerul economiei şi comunicaţiilor a lansat o strategie de dezvoltare a activităţilor de cercetare şi inovare prin creşterea creditelor publice şi private şi prin crearea unui fond de susţinere a inovaţiei.

Explozia creditelor bancare, creşterea preţurilor pe piaţa imobiliară ar putea fragiliza sistemul bancar, datorită faptului că nivelul de trai rămâne încă scăzut faţă de media din Uniunea Europeană (salariul mediu este 520 euro, iar salariul minim 172 euro). Şomajul a atins nivelul de 7,6%, în 2005. 

Specialiştii apreciază că o provocare deosebită pentru Estonia este consolidarea reformelor sociale, după un deceniu de liberalism economic. Puternicele dezechilibre regionale, între capitala bogată şi regiunile agricole izolate mai sărace, vor constitui provocările politicii guvernamentale viitoare. Această temă a constituit, de altfel, şi principala temă a dezbaterilor electorale
.

Problemele integrării minorităţilor şi ale frontierelor au rămas încă deschise, Estonia având, iniţial, 29% pondere a populaţiei ruse. Ulterior, situaţia s-a mai schimbat, deoarece la începutul anului 2005, situaţia apatrizilor a mai scăzut. Dependenţa energetică a Estoniei faţă de Rusia rămâne însă o problemă dificilă, deşi gazoductele directe permit obţinerea unor preţuri convenabile. 

1.2. Schimbări ale scenei politice estoniene

În ultimii ani, sistemul politic estonian a rămas dominat de cele patru curente politice, egale ca influenţă: conservatorii, liberalii, social-democraţii şi agrarienii.

Cele şase formaţiuni politice prezente în parlament, în ultimii patru ani, au fost:

Partidul de Centru (K), principala formaţiune politică de centru-stânga, condusă de Edgar Savisaar (ministru al economiei şi telecomunicaţiilor);

Res Publica (Res), formaţiune politică de dreapta, condusă de Taavi Veskimägi;

Partidul Reformei (ER), formaţiunea liberală a primului ministru Andrus Ansip, aflat în această funcţie din aprilie 2005;

Uniunea Poporului Estonian (ERL), partid membru al coaliţiei guvernamentale, condus de Villu Reljan;

Uniunea pentru Patrie (I), formaţiune politică creştin-democrată, condusă de Tönis Lukas;

Partidul Social-Democrat, fostul Partid Popular al Moderaţilor, formaţiunea politică a Preşedintelui Republicii, Toomas Hendrik Ilves, condus, actualmente, de Ivari Padar.

Pe 4 iunie 2006, formaţiunea Res Publica şi Uniunea pentru Patrie au fuzionat într-un singur partid denumit Uniunea pentru Patrie-Res Publica (IRL), având drept copreşedinţi pe Tönis Lukas (I) şi Taavi Veskimägi (Res). Două luni mai târziu, Partidul de Centru şi Uniunea Poporului Estonian au semnat un acord de cooperare strategică, în vederea desfăşurării alegerilor prezidenţiale, din luna august. Acordul a rămas valabil pentru alegerile legislative şi până în anul 2011. În programul electoral şi în punctele acordului, cele două formaţiuni au propus consolidarea statului, creşterea pensiilor, un impozit progresiv pe venit şi reforma sistemului de sănătate.

Partidul Res Publica, învingător în alegerile legislative din 2 martie 2003, a guvernat ţara în perioada aprilie 2003-24 martie 2005, participând la coaliţia guvernamentală condusă de Juhan Parts şi, ulterior, la cea formată de Andrus Ansip.

După alegerile legislative din 2003, formaţiunea Res Publica a fost adversarul permanent al Partidului de Centru, deşi ambele au fost membre ale guvernului. Din coaliţia guvernamentală a mai făcut parte şi Uniunea Poporului Estonian. Confruntarea a avut loc, mai ales, în legătură cu sistemul de impozitare impus de actualul prim-ministru, provenit din Partidul Reformei. Obiectivul central al politicii acestuia a fost asigurarea unei prosperităţi deosebite a poporului estonian. În viitor, Partidul Reformei va urmări scăderea taxei unice de impozitare de la 23% la 18% şi continuarea politicii de creştere economică susţinută.

1.3. Situaţia minorităţii rusofone

Conform recensământului din 2000, populaţia Estoniei număra 1,3 milioane de locuitori, din care 67,9% erau estonieni, 25,6% ruşi (aproape 400.000 de persoane), 2,1% ucrainieni şi 1,3% bieloruşi.

După independenţă, naţionalitatea estoniană a fost acordată tuturor persoanelor care au avut rezidenţă în Estonia, înainte de 1940, ca şi descendenţilor lor. Conform legii cetăţeniei din 1995, condiţiile de acordare a cetăţeniei s-au schimbat, fiind nevoie de o perioadă de cinci ani, de cunoaşterea Constituţiei, de obţinerea unui venit legal şi suficient supravieţuirii şi de un examen lingvistic obligatoriu. Cunoaşterea limbii estoniene este obligatorie pentru exercitarea unor funcţii publice. Celorlalţi cetăţeni le-a fost acordat un permis de şedere de trei  ani, după care aceştia au dat un examen de limbă şi au primit cetăţenia. Aceste măsuri au fost luate pentru protejarea limbii şi culturii naţionale, într-o ţară în care 83,4% vorbesc estoniana, iar 15,3% se exprimă în limba rusă.

Un număr mare de persoane (170.000) au pierdut naţionalitatea rusă, dar nu au nici naţionalitatea estoniană, fiind consideraţi apatrizi. Ei locuiesc în zonele urbane şi industriale ale Estoniei. Minoritatea rusă a denunţat politica discriminatorie, preţul crescut al lecţiilor de limbă estoniană (rambursat numai în situaţia în care este luat examenul), şomajul mare în rândul minorităţilor (faţă de 5% în rândul estonienilor). În Raportul Amnesty International se menţionează că, în anumite zone cu populaţie rusofonă, aceasta nu are acces la posturi de conducere din cauza necunoaşterii limbii estoniene
.

Uniunea Europeană a recomandat Estoniei să schimbe unele prevederi pentru accesul la funcţii politice, conform Convenţiei cadru pentru protecţia minorităţilor naţionale, ratificată de Estonia, în 1996.

Partidul Constituţiei (KP), fostul Partid al Poporului Estonian (EÜRP) condus de Andrej Zarenkov şi o mişcare a tinerilor rusofoni s-au ridicat în apărarea monumentelor sovietice, considerate de estonieni simboluri ale ocupaţiei sovietice.

2. ALEGERILE LEGISLATIVE DIN 4 MARTIE 2007

2.1. Teme ale campaniei electorale

Analiştii politici au remarcat faptul că lupta în campania electorală nu a fost foarte dură, spre deosebire de campaniile anterioare, ceea ce a demonstrat că viaţa politică estoniană s-a stabilizat şi că a fost depăşită etapa tranziţiei
.

În campania electorală, Partidul Reformei, aflat la guvernare, a  atras atenţia asupra pericolului creşterii impozitelor, a controlului statului asupra economiei, politizării societăţii, idei promovate de Partidul de Centru şi de Uniunea Poporului Estonian. Primul ministru a susţinut în continuare rata mică de impozitare şi continuarea politicii liberale de creştere economică.

În politica externă, Partidul Reformei a propus consolidarea legăturilor între statele baltice, între ele şi statele nordice. Premierul Andrus Ansip a fost capul de listă al Partidului Reformei, alături de ministrul de externe, Urmas Paet, ministrul justiţiei, Rein Lang şi alţi lideri locali.

Liderul Partidului de Centru, Edgar Savisaar, a anunţat dorinţa de revanşă faţă de alegerile prezidenţiale trecute. Programul electoral al partidului său a vizat constituirea unui stat puternic, protector al victimelor sociale ale liberalizării. În acest scop, partidul a propus creşterea salariilor din sectorul public, criticând dorinţa de a face din Estonia un stat prosper, dar cu oameni cu salarii mici. 

În campania electorală, Uniunea Poporului Estonian a propus anularea impozitului pe venit pentru salariile mici, creşterea pensiilor, a alocaţiilor familiale pentru cel de-al doilea copil.

În timpul campaniei electorale, preşedintele Republicii şi-a exprimat regretul că partidele politice nu au prezentat o viziune asupra viitorului Europei.

Uniunea pentru Patrie-Res Publica a declarat în campania electorală că va lupta pentru ca toţi cetăţenii să beneficieze de rezultatele bune obţinute în economie, de-a lungul a 16 ani de reforme. Fostul prim-ministru din perioadele 1992-1994 şi 1999-2002, Mart Laar, a fost candidatul partidului pentru aceeaşi funcţie. El i-a avut drept adversari în campanie, în circumscripţia din centrul Tallinului, pe Edgar Savisaas, liderul Partidului de Centru şi pe Jürgen Ligi (ER), fostul ministru al apărării. Pe lista electorală a Uniunii pentru Patrie-Res Publica a fost prezent şi campionul olimpic din 2000 la decatlon, Erki Nool, actori renumiţi şi fostul primar al Tallinului, Tönu Ojamaa. Sloganul electoral al Uniunii a fost “Fericirea nu constă în bani”, iar programul s-a axat pe patru probleme esenţiale: creşterea economică, sănătate, emigraţie şi probleme europene. Liderul acestei formaţiuni politice a afirmat în campanie necesitatea angajării sporite în cadrul Uniunii Europene. 

Partidul Social-Democrat, ca partid de stânga, a susţinut în timpul campaniei electorale un stat mai puternic, un stat de drept, al securităţii sociale care trebuie să fie în concordanţă cu creşterea economică. Programul electoral a pus accentul pe educaţie, pe lupta contra şomajului,  pe mediu, sănătate, pe buna guvernare şi combaterea imigraţiei. Pentru finanţarea reformelor, partidul a propus un nou sistem de impozitare. Pe listele partidului au figurat un fost ministru al protecţiei sociale, Andres Tarand, şi reprezentanţi ai unor mişcări pentru libertate sexuală.

Pe 25 noiembrie 2006 a fost creată o nouă formaţiune politică, de orientare ecologistă, Verzii Estoniei (EER) care avea peste 1500 de membri. Formaţiunea este condusă de un grup de patru personalităţi: Peeter Jalakus, Valdur Lahtvee, Maret Merisaar şi Marek Strandberg. Partidul este continuatorul mişcării ecologiste fondate în 1988. După 1991, Mişcarea Verde Estoniană s-a scindat şi s-a înfiinţat Partidul Verde, în 1995. În 1998 acesta s-a desfiinţat.

Noua formaţiune politică ecologistă Verzii Estoniei (EER) a centrat programul electoral pe trei teme majore: pe protecţia mediului, prin folosirea unor energii refolosibile şi reducerea utilizării şisturilor bituminoase; pe constituirea unei  naţiuni sănătoase şi pe dezvoltarea unei democraţii directe. Formaţiunea a fost rezervată în privinţa implicării Estoniei în problemele europene. Verzii s-au arătat deschişi colaborării politice cu oricare partid ce ar promova ideile ecologiste.

Sondajele din timpul campaniei electorale au arătat că fostul prim-ministru, Andrus Ansipa, era susţinut de estonieni (42%), în timp ce Edgar Savisaar avea susţinerea populaţiei rusofone (43%)
.

În timpul campaniei electorale, candidaţii Partidului Reformei, Partidului de Centru şi ai Uniunii pentru Patrie-Res Publica, s-au întâlnit de trei ori, în dezbatere televizată pe teme precum fiscalitatea, organizarea statului şi securitatea.

Uniunea Poporului, care a avut până în ultimele zile un acord cu Partidul de Centru, a anunţat că va fi deschis oricărei colaborări politice.

Partidul de Centru, o formaţiune politică de stânga,  reprezentând micii producători, a declarat că ar fi deschis colaborării cu Partidul Reformei, de orientare liberală, sperând că cele două partide s-ar putea completa reciproc.

În acest context, este semnificativ faptul că Partidul Reformei a lansat sloganul “Un salariu mai bun pentru toţi”, în timp ce Partidul de Centru a afirmat “Un stat bogat, un salariu mai bun”.

Pentru a combate absenteismul, a fost instalat un centru de vot chiar în cel mai mare complex comercial al capitalei, aflat în centrul oraşului şi s-a făcut o campanie publicitară intensă.

2.2. Rezultatele alegerilor şi semnificaţia lor politică

În sistemul democratic estonian, Parlamentul unicameral (Rügikogu) are un rol important care constă, în principal, în alegerea Preşedintelui Republicii, în aprobarea candidaturii la postul de prim-ministru, în adoptarea bugetului, în decizia de a organiza referendumul, precum şi în ratificarea tratatelor internaţionale.

Cei 101 membri ai Parlamentului sunt aleşi pentru o perioadă de 4 ani, prin scrutin proporţional, organizat în 12 circumscripţii plurinominale (6-13 locuri pe circumscripţie). Pentru a intra în Parlament, o formaţiune politică trebuie să obţină minimum 5% din voturi.

La aceste alegeri legislative, pe listele electorale au fost înscrişi peste 90.000 de estonieni, cu aproape 60.000 mai mulţi decât la alegerile precedente. Majoritatea noilor alegători au fost rusofoni sau au provenit din generaţia născută după 1980. Aproape 19.000 de estonieni trăiesc în străinătate şi vor avea posibilitatea să utilizeze votul electronic, testat pentru prima dată la alegerile municipale, din 16 octombrie 2005.

Cetăţenii estonieni au putut să-şi exprime votul în trei moduri diferite: mergând la vot, la cele 133 birouri de vot instalate; votând la distanţă sau votând anticipat, la orice circumscripţie, în perioada 19-23 februarie 2007 sau, în propria circumscripţie, între 26-28 februarie. Estonienii au putut vota electronic pe un site special al Comisiei electorale
, având un program corect instalat pe propriul ordinator, o carte de identitate electronică. Autorităţile au făcut, anterior, un experiment de vot la care au participat 4000 de alegători. Cei care au votat anticipat au posibilitatea să revină asupra votului dat cu trei zile înainte
.

Votul electronic a fost adoptat având în vedere că, în Estonia,  există 730.000 de posesori de PC-uri. Acest lucru a fost efectul unei politici de dezvoltare a tehnologiei informaţiei căreia i s-a acordat 1% din PIB, din anul 2000 până în prezent. Estonia este ţara care a dezvoltat foarte mult e-governement-ul iar, în octombrie 2005, estonienii au putut vota electronic, la nivel naţional, la alegerile locale din 16 octombrie.

Pentru alegerile legislative din 4 martie 2007 s-au înscris 975 candidaţi, din care 968 pe listele a 11 partide politice. Patru deputaţi europeni au figurat pe aceste liste, urmând ca, dacă vor fi aleşi, să demisioneze din Parlamentul European. Au candidat, de asemenea, unii miniştri din actualul guvern. Primul ministru, Andrus Ansip, şi-a exprimat speranţa că va obţine sprijinul electoral pentru formarea unui nou guvern (ca în Letonia şi Ungaria în 2006).

Conform rezultatelor  definitive, anunţate de Comisia Electorală Naţională, partidele politice estoniene au obţinut următoarele rezultate:

	Partide
	Anul 2007

procente
	Locuri
	Anul 2003

procente
	Locuri

	Partidul Reformei (ER), liberal
	27,8
	31
	17,7
	19

	Partidul de Centru (K), (social-)

liberal
	26,1
	29
	25,4
	28

	Pro Patria-Res Publica (RES), conservator
	17,9
	19
	31,9
	35

	Partidul Social-Democrat (SDE), social-democrat
	10,6
	10
	7,0
	6

	Verzii (EER), ecologist
	7,1
	6
	-
	-

	Uniunea Poporului Estonian (ERL), agrarian
	7,1
	6
	13,0
	13

	Alţii
	3,4
	-
	5,0
	-

	TOTAL
	-
	101
	-
	101


La aceste alegeri legislative s-au prezentat la urne 61% din alegătorii estonieni, un progres faţă de 58,2% la precedentele alegeri din 2003 şi faţă de alegerile anterioare
 (58,24% în 2003, 57,43% în 1999, 69% în 1995 şi 67,8% în 1992). Participarea la vot crescută a fost o consecinţă a utilizării parţiale a votului electronic care a câştigat încrederea estonienilor
. Estonia a devenit prima ţară din lume unde, la alegerile generale, cetăţenii au putut vota prin internet
. Votarea pe internet a fost posibilă, întrucât 90% dintre estonieni au carte electronică de identitate cu care pot vota. Acest sistem a mai fost experimentat la alegerile locale în ţări ca Marea Britanie şi Irlanda.

Creşterea participării la vot s-a datorat utilizării votului electronic (3%), dar şi mobilizării făcute de toate partidele politice estoniene. Preşedintele ţării, Toomas Hendrik Ilves, a reamintit faptul că votul este un drept cucerit cu greu de generaţiile anterioare şi că aceasta este expresia respectului faţă de sine şi faţă de strămoşi. El a subliniat că acela care nu a votat, nu va avea dreptul să judece modul în care ţara se dezvoltă şi o va lăsa în mâna unei minorităţi.

Partidul Reformei de centru-dreapta, al premierului Andrus Ansip, a câştigat la limită alegerile legislative din 4 martie 2007 şi a demarat imediat discuţiile pentru formarea unei coaliţii guvernamentale
. Premierul, care se afla în fruntea guvernului începând din aprilie 2005, a impus o creştere economică de peste 11%, fapt care i-a asigurat încrederea electoratului. Partidul Reformei va deţine astfel 31 din cele 101 mandate ale parlamentului monocameral estonian, obţinând 27,8% din voturi.

Partidul Reformei, al premierului Andrus Ansip, a reuşit să devanseze fostul partener de guvernare, Partidul de Centru. Partidul Reformei a obţinut cele mai bune rezultate în regiunile din nord-vest ale ţării, în oraşul Tartu, oraşul primului ministru, dar şi în estul Estoniei. În capitala Tallin, rezultatele au fost împărţite între Partidul de Centru şi cel al Reformei
.

Partidul de Centru, cu orientare de centru-stânga, fostul partener de guvernare, a obţinut 26,1%, adică 29 de mandate.

Coaliţia naţionalistă Pro Patria-Res Publica a obţinut 17,9% din voturi, respectiv 19 mandate, înregistrând un rezultat electoral mult mai bun decât prognozele electorale.

Uniunea Poporului, cel de-al treilea partid aflat în coaliţia de guvernare, a obţinut 7,2%, adică 6 mandate.

Partidul Social-Democrat, de opoziţie, a primit 10,6% din voturi ceea ce reprezintă 10 mandate în Parlament.

Partidul Ecologist a reuşit să depăşească pragul electoral de 5%, obţinând 7,1% din voturi şi va avea 61 locuri în parlament.

Rezultatul primelor alegeri legislative organizate după aderarea Estoniei la Uniunea Europeană, în 2004, constituie o premieră politică: este primul scrutin câştigat de formaţiunea unui premier în funcţiune.

Imediat după alegeri, Andrus Ansip a declarat că va începe negocierile pentru formarea noului guvern, nefiind exclusă nicio variantă de formare a unei coaliţii guvernamentale. El a afirmat că alegerile au confirmat victoria forţelor politice de dreapta şi că va regândi coaliţia, necontând “dacă în coaliţie vor fi doi, trei sau patru parteneri”. În acest context, a precizat el, importante vor fi programul şi promisiunile electorale ale partidelor. Analiştii politici au anticipat, astfel, schimbarea partenerilor de coaliţie, întrucât Partidul Reformei a promovat reducerea taxelor, în timp ce liderul Partidului de Centru, Edgar Savisaar, a promis o creştere a salariilor şi pensiilor.

Într-o ţară cu o dezvoltare economică deosebită, cu un ritm de creştere de 11%, sărăcia unor zone rămâne una din problemele încă nerezolvate. Economiştii apreciază că Estonia s-ar putea confrunta cu o criză de supraproducţie. Premierul pare decis a continua acest ritm, deoarece doreşte îndeplinirea condiţiilor necesare pentru adoptarea monedei euro (stabilită iniţial pentru acest an). Inflaţia ridicată de 5,1% a fost unul din factorii care au întârziat adoptarea monedei europene.

Premierul Andrus Ansip a anunţat o posibilă cooperare politică între Partidul Reformei, partidul câştigător al alegerilor şi coaliţia conservatoare Pro Patria-Res Publica, clasată a treia în alegeri. Acesta a afirmat că programul partidului pe care îl conduce are mai multe puncte comune cu cel al formaţiunii Pro Patria-Res Publica. Andrus Ansip a subliniat că “alegătorii care au votat pentru principalul partid de opoziţie au indicat că nu sunt dispuşi să lase ca reuşita economică să fie ruinată de promisiunile electorale ale Partidului de Centru
”.

Alegerile au fost marcate de tensiunile cu Rusia ceea ce a dus la creşterea electorală a formaţiunii politice naţionaliste Pro Patria. Tensiunile au fost provocate de adoptarea deciziei de a muta “statuia soldatului sovietic” din centrul capitalei Tallin, precum şi situaţia celor 300.000 de vorbitori de limbă rusă din Estonia, din care o parte nu a avut drept de vot la alegeri având cetăţenie rusă. Nici unul din celelalte două partide ale estonienilor vorbitori de limbă rusă nu a câştigat un loc în parlament.

Pentru a putea obţine majoritatea în parlament şi a guverna cu formaţiunea Pro Patria-Res Publica, premierul va trebui să găsească un al treilea partener al coaliţiei de guvernare.

Analiştii au apreciat că rezultatele alegerilor legislative din Estonia au oferit actualului premier noi opţiuni politice pentru formarea guvernului. Ele au consolidat politica dusă până în prezent de premierul Andrus Ansip, politică de creştere economică rapidă (11,5% în 2006) şi de o promovare deosebită a noilor tehnologii. Rata mică de impozitare a fost apreciată, în continuare, ca principalul motor al dinamismului economiei. 

Premierul Andrus Ansip a promis că, în 15 ani, va face din Estonia una din primele 5 ţări cele mai bogate şi că va reduce rata de impozitare de la 22 la 18%. El a declarat că “victoria partidului său în alegeri a arătat că electoratul a fost mulţumit de politica dusă de guvern”
, apreciat ca fiind un guvern pragmatic şi eficient. Problemele sociale vor rămâne însă principalele provocări, mai ales datorită faptului că, drept consecinţă, mâna de lucru calificată a migrat spre ţările europene cu nivel de trai ridicat.

Alegerile vor aduce, probabil, o stabilitate guvernamentală diferită de cea precedentă, în Estonia schimbându-se, până acum, 12 guverne în 16 ani.

Analiştii au apreciat că scena politică estoniană va rămâne în continuare divizată între partidele de centru-dreapta şi cele de centru-stânga, orice coaliţie guvernamentală neputând să supravieţuiască mai mult de doi ani şi jumătate
.

